Slik fordeler politikerne seg mellom øst og vest

Bydel Bjerke er uten representanter og det er borgerlig flertall i Groruddalen. Høyre dominerer i vest.

5. sep. 2015 15:33 Sist oppdatert 5. september 2015

NB: Kartet viser kun bydelen representantene bor i, ikke adressen de bor på.

Aftenposten har tatt T-banens linje 5 gjennom Oslo fra øst til vest. Statistikk for hvert av stoppestedene viser at det er en betydelig forskjell mellom øst og vest i byen.

En viss forskjell er det også i hvor de folkevalgte i bystyret har valgt å bosette seg:

I partiene til venstre for Arbeiderpartiet, er det ingen som bor lenger vest enn Liebe Rieber-Mohn (Ap) i bydel Frogner.

Fra Grorud og Søndre Nordstrand er det bare representanter fra Arbeiderpartiet.

Høyre er tungt representert i vest: 12 av Høyres 22 representanter bor i bydelene Frogner og Vestre Aker.

I Groruddalen er det flere bystyremedlemmer fra de borgerlige enn venstresiden.

Høyre har riktignok representanter spredt utover de fleste av bydelene. I denne bystyreperioden er de det største partiet med 22 representanter.

Har du fått med deg denne? Det er forskjell på hvor mye utdanning folk tar og hvor de bor

– Burde bygge blokker på vestkanten

– Det skumle i Oslo er at en ikke gjør mer for å utjevne forskjellene. Det burde være flere boligstrøk av typen Raymond Johansen (Ap) bor i, eneboligstrøk i Groruddalen, og flere blokker på vestkanten, sier professor Frank Aarebrot ved Institutt for sammenlignende politikk på Universitetet i Bergen.

Han mener Oslo skiller seg fra byer som Bergen og Trondheim på dette punktet. Der er det ikke øst og vest, men rike og fattige strøk «hulter i bulter».

– Det nærmeste du kommer i Oslo ligger sørøst i byen med en blanding av blokk— og villabebyggelse i samme område. Hadde hele Oslo vært som sørøst, ville nok ikke kartet sett slik ut.

På Stortinget skal man «hilse hjem»

Politikerne som blir valgt til bystyret skal jobbe for hele byen. Mange stortingspolitikere går på talerstolen og «hilser hjem» til sitt distrikt.

Men i en by med flere innbyggere enn Trondheim, Bergen og Stavanger tilsammen, er det ingen som hilser hjem til Bjerke bydel.

Da Torill Berge Flatabø (V) flyttet derfra til Østensjø i løpet av bystyreperioden var det ingen representanter igjen. Dermed er Groruddalen, med bydelene Alna, Stovner, Grorud og Bjerke, underrepresentert i bystyret:

138.224 innbyggere i Groruddalen har seks politikere i bystyret.

135.113 innbyggere i Vestre Aker, Ullern og Frogner har hele 17 politikere i bystyret.

Flytter mellom bydelene

Flere av politikerne har flyttet. For eksempel bodde Fremskrittspartiets Mazyar Keshvari inntil nylig i bydel Alna, men flyttet til Frogner.

SVs Ingvild Reymert har flyttet fra Gamle Oslo til Østensjø og Høyres Øystein Sundelin til Nordre Aker. Det kan være praktiske årsaker som ligger til grunn.

– Det er en nærliggende forklaring til at det er mange representanter i de indre bydelene: Det er kort vei mellom bosted og arbeid, sier Aarebrot.

Sterkt representert i bydelene

Han mener det er et problem at byen er delt ut ifra hvor politikerne bor, men understreker at bydelsutvalgene, som blir valgt inn direkte, har en viktig rolle i Oslo-politikken.

– Politikerne fra bydelene har innflytelse gjennom dette. Bydelene har betydelige budsjetter og ansvarsområder. Det er et element man må huske på i Oslo og som det snakkes lite om, mener Aarebrot.

Osloby har skrevet flere saker om økonomien i bydelene, som må spare flere hundre millioner kroner hvert år. Også bydelspolitikere fra Høyre protesterer mot sine egne i byrådet.

– Stemmer via geografiske linjer

Vanligvis stemmer man etter ideologi, men i kommunepolitikken handler mange av spørsmålene om geografi, mener professoren.

– Mange av stridsspørsmålene i lokalpolitikken går langs geografiske linjer. Hvor skal man bygge skoler, hvor skal man nedlegge dem. Hvem skal få den nye veien. Det har ikke noe med ideologi å gjøre. Alle representantene fra en bydel vil stå sammen, uansett ideologi, sier Aarebrot.

– Skillet mellom øst og vest i Oslo forsterker den typen dimensjon. For eksempel om man skal bevare Markagrensen og beholde golfbaner i vest, i stedet for å bygge billige boliger.

– Oslo er strukturert slik at geografi og ideologi av og til går sammen. Man har en idé om et rødt øst og et blått vest. I en slik kontekst blir de geografiske fordelingene kanskje viktig.

Arbeiderpartiet: – Prøver å speile byen

Arbeiderpartiets ordførerkandidat og bystyrerepresentant Tone Tellevik Dahl bor på Torshov i Sagene bydel. Det var der hun leide en leilighet da hun var student, og siden har hun flyttet flere ganger, men blitt i Sagene.

doc6lktjasa70j1ekghfl3i.jpg

Hun sier Arbeiderpartiet forsøker å speile byen så godt de kan når de lager kandidatlisten før valget.– Men det er en kjensgjerning at man gjerne driver personvalgkamp i eget miljø. Det er lettere å få mange kryss i områder hvor Arbeiderpartiet står sterkt i utgangspunktet og det er med på å gjøre at våre kandidater i vest ikke kommer inn, sier Dahl, og legger til at deres 3. vara til bystyret bor på Ullern.

– Er det et problem at venstresiden i Oslo ikke er representert i vest?

– I utgangspunktet er det ikke det. Politikken til partiene er ment å favne om hele byen. Men dersom skillene blir tydeligere antar jeg at befolkningen i enkelte bydeler kan føle at de er ikke er godt nok representert i sentrale beslutningsorganer. Det kan bli et problem.

Høyre: – Ikke et vestkantparti

Gruppeleder Øystein Sundelin (H) vokste opp på Bekkelaget, og endte tilfeldigvis opp på Ullevål da han var på jakt etter en sentrumsnær leilighet.

– Er Høyre et vestkantparti?

– Nei. Og premisset for det vi nå diskuterer er feil. Engasjementet til bystyremedlemmene stopper ikke ved bydelsgrensen, sier Sundelin.

doc6hv6jjttfuwmdgfmyu.jpg

I likhet med Arbeiderpartiet forsøker Høyre å speile byen når de lager sine lister. Ikke bare etter bosted, men også for å få kandidater med en variasjon av ulike yrker, alder, bakgrunn, erfaring og kunnskap. – Hvorfor dominerer dere på vestkanten?

– Høyre har oppslutning i hele byen. Det er også enkelte velgergrupper som er flinke til å krysse inn kandidater etter alder eller geografi. Det taler for at man må bruke stemmeseddelen aktivt om man er opptatt av alder, kjønn eller bosted.

Han registrerer at ingen bystyrepolitikere for øyeblikket bor i Bjerke bydel, og at de borgerlige faktisk har flertall i Groruddalen.

– Synes du det er et problem?

– Nei, det gjør jeg ikke. Når vi behandler saker i bystyret er det for hele byen. Ønsker vi en bedre skole, er det ikke en diskusjon om den skal bli bedre i Vestre Aker eller Frogner – det er i hele Oslo. Jeg tenker aldri på at gruppemedlemmene mine er fra bestemte deler av byen, men jeg er opptatt av hva de bidrar med i bystyret, sier Sundelin.